
	  20.06.2012

	  26/124


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege privind acordarea de pachete alimentare pentru elevii din învăţământul obligatoriu de stat şi privat, precum şi pentru copiii preşcolari din grădiniţele de stat şi private, trimis comisiei pentru examinare pe fond, cu adresa nr. PL.x 152 din 29 mai 2012.

VICEPREŞEDINTE,

ION CĂLIN
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	20.06.2012

	Nr.
	26/124


R A P O R T      
asupra proiectului de Lege privind acordarea de pachete alimentare pentru elevii din învăţământul obligatoriu de stat şi privat, precum şi pentru copiii preşcolari din grădiniţele de stat şi private

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 152 din 29 mai 2012, cu dezbaterea pe fond în procedură obişnuită, a proiectului de Lege privind acordarea de pachete alimentare pentru elevii din învăţământul obligatoriu de stat şi privat, precum şi pentru copiii preşcolari din grădiniţele de stat şi private.
La întocmirea prezentului raport Comisia a avut în vedere 
· avizul favorabil al Consiliului Legislativ (nr.1369/20.12.2011)
· avizul favorabil al Comisiei juridice, de disciplină şi imunităţi (nr.31/369/14.06.2012)

· avizul negativ al Comisiei pentru învăţământ, ştiinţă, tineret şi sport (nr.29/94/19.06.2012)

· punctul de vedere negativ al Ministerului Educaţiei, Cercetării, Tineretului şi Sportului (nr.9590/16.05.2012)

Proiectul de lege are ca obiect de reglementare acordarea gratuită a unui pachet alimentar pentru elevii din învăţământul obligatoriu de stat şi privat, precum şi pentru copiii preşcolari din grădiniţele de stat şi private, propunându-se, în acest fel, abrogarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore, aprobată cu modificări şi completări prin Legea nr. 16/2003, cu modificările şi completările ulterioare.


Comisia propune Plenului Camerei Deputaţilor respingerea proiectului de lege din următoarele considerente: unităţile şcolare nu au personal calificat pentru efectuarea achiziţiilor publice, care exced competenţelor acestora. Lipsa de experienţă şi a bazei logistice necesare licitaţiilor care, în cea mai mare parte, se fac în sistem electronic, reprezintă un risc în derularea eficientă a programului. Realizarea procedurilor de achiziţii publice la nivelul unităţilor de învăţământ presupune defalcarea fondurilor, deci sume mult mai mici pentru fiecare unitate şcolară ceea ce ar determina, pe de o parte, costuri diferite pentru fiecare produs, în funcţie şi de distanţa dintre unităţile şcolare şi furnizor, care se reflectă în costul produsului, iar pe de altă parte, procedurile de atribuire a contractelor de achiziţii publice s-ar realiza în cea mai mare parte prin atribuiri directe ale contractelor de furnizare a produselor alimentare. Totodată, o astfel de procedură nu încurajează promovarea concurenţei între producători şi există riscul distribuirii unor produse de slabă calitate. 

Proiectul de Lege face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 19 iunie 2012 au fost prezenţi 29 deputaţi, din totalul de 29 membri ai comisiei.

Raportul de respingere al comisiei a fost adoptat cu majoritate de voturi (1 vot împotrivă).
Senatul a adoptat proiectul de lege în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

